
Parlamentul României
Camera Deputaților

	COMISIA PENTRU ADMINISTRAȚIE PUBLICĂ ȘI AMENAJAREA TERITORIULUI
	COMISIA PENTRU INDUSTRII ȘI SERVICII

	București, 21.03.2023
Nr. 4c-7/148                                            
	                         București, 21.03.2023 
Nr. 4c-3/126/2023




		                                                                                                                                                                                                                                                                                                                                                              
			Către,
				  BIROUL PERMANENT AL
CAMEREI DEPUTAŢILOR
			

                 Vă înaintăm alăturat raportul comun asupra Propunerii legislative pentru modificarea şi completarea Legii nr.372 din 13 decembrie 2005 privind performanţa energetică a clădirilor, trimisă spre dezbatere în fond, Comisiei pentru administrație publică și amenajarea teritoriului și Comisiei pentru industrii și servicii, cu adresa nr.Plx.37/2023 din 6 martie 2023.



	PREȘEDINTE
	PREȘEDINTE

	Simona BUCURA - OPRESCU
	Sándor BENDE

RAPORT COMUN
asupra Propunerii legislative pentru modificarea şi completarea Legii nr.372 din 13 decembrie 2005 privind performanţa energetică a clădirilor


            În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru administrație publică și amenajarea teritoriului și Comisia pentru industrii și servicii au fost sesizate spre dezbatere în fond cu Propunerea legislativă pentru modificarea şi completarea Legii nr.372 din 13 decembrie 2005 privind performanţa energetică a clădirilor, trimisă cu adresa nr. Plx.37/2023 din 6 martie 2023 și înregistrată cu                              nr.4c-7/148/07.03.2023, respectiv cu nr. 4c-3/126/2023.
	Camera Deputaților este prima Cameră sesizată, potrivit prevederilor art.75 din Constituția României, republicată și ale art.92 alin.(8) pct.2 din Regulamentul Camerei Deputaților, republicat, cu modificările și completările ulterioare. 
	La întocmirea prezentului raport comun, comisiile au avut în vedere: 
	-  avizul favorabil al Consiliului Legislativ (nr.1409/16.12.2022)
	-  avizul favorabil al Consiliului Economic și Social (nr.7731/07.12.2022)
	- punctul de vedere al Consiliului Concurenței (nr.RG/17343/13.12.2022) prin care se menționează că modificările propuse nu intră sub incidența legislației naționale și europene în materie de concurență și ajutor de stat
          Propunerea legislativă are ca obiect de reglementare modificarea şi completarea Legii nr.372/2005 privind performanţa energetică a clădirilor, în scopul creării cadrului legal care să permită reducerea necesarului de energie din surse clasice prin creşterea producţiei de energie din surse regenerabile la faţa locului, implicând instituţiile în combaterea sărăciei energetice prin atribuirea unor noi sarcini ale Ministerului Energiei, în colaborare cu Agenția Națională de Reglementare în Domeniul Energiei, colaborare care va duce la colectarea datelor de evaluare şi contabilizarea acestora. Totodată, colaborarea celor două instituții se extinde prin implicarea Ministerului Dezvoltării, Lucrărilor Publice și Administrației, cele trei devenind astfel responsabile de furnizarea și actualizarea informațiilor specifice pentru fiecare sistem centralizat, în baza cărora se realizează calculul energiei primare. Pe lângă acestea, Ministerului Dezvoltării, Lucrărilor Publice și Administrației îi revine responsabilitatea de a înființa o schemă de finanțare pentru locuințele individuale și colective, dar și realizarea de documentații de avizarea a lucrărilor și a studiilor de fezabilitate.
          În conformitate cu prevederile art.62 și ale art.64 din Regulamentul Camerei Deputaţilor, republicat, cu modificările și completările ulterioare, cele două comisii sesizate în fond au dezbătut propunerea legislativă în ședințe separate.
	Membrii Comisiei pentru industrii și servicii au examinat propunerea legislativă sus menționată în ședința din 20 martie 2023. 
	La ședința Comisiei pentru industrii și servicii au fost prezenți deputați conform listei de prezență.
	Membrii Comisiei pentru administrație publică și amenajarea teritoriului au examinat propunerea legislativă sus menționată în ședința din 21 martie 2023.
	La ședința Comisiei pentru administrație publică și amenajarea teritoriului deputații au fost prezenți conform listei de prezență.
	La dezbaterile care au avut loc au participat, în calitate de invitați, în conformitate cu prevederile art.56 din Regulamentul Camerei Deputaților, republicat, cu modificările și completările ulterioare, domnul Tudor Băileșteanu - director și doamna Carmen Iliescu – șef serviciu în cadrul Ministerului Dezvoltării Regionale și Administrației Publice și domnul Viorel Alicuș – director general în cadrul Autorității Naționale de Reglementare în Domeniul Energiei.
	În urma dezbaterii și a opiniilor exprimate s-au constatat următoarele:
	- propunerea determină o majorare a cheltuielilor unităților administrativ-teritoriale, astfel încât este necesar să fie respectate prevederile art.14 alin.(5) din Legea nr.273/2006 privind finanțele locale, cu modificările și completările ulterioare, potrivit cărora „după aprobarea bugetelor locale pot fi aprobate acte normative cu implicații asupra acestora, dar numai cu precizarea surselor de acoperire a diminuării veniturilor sau a majorării cheltuielilor bugetare aferente exercițiului bugetar pentru care s-au aprobat bugetele locale respectiv”;
	- Autoritatea Națională de Reglementare în Domeniul Energiei nu a deținut niciodată atribuții în ceea ce privește eficiența energetică a clădirilor;
	- pentru utilizarea factorilor de energie primară în cadrul metodologiei de calcul al performanței energetice a clădirilor, aceștia trebuie să fie asumați la nivelul autorității competente. Propunerea legislativă nu conține informații privind modalitatea de aprobare a acestor factori;
	- în textul propunerii legislative nu este specificat intervalul de timp la care se va face revizuirea factorilor de conversie;
	- competența de stabilire a factorilor de conversie trebuie să rămână în continuare a Ministerului Dezvoltării, Lucrărilor Publice și Administrației fiind legată direct de performanța energetică a clădirilor, domeniu gestionat de acest minister, Ministerul Energiei gestionând îmbunătățirea eficienței energetice pentru unitățile industriale;
	- înființarea și funcționarea unor ghișee unice trebuie asigurată de către fiecare minister în parte funcție de domeniul specific gestionat, cu informații clare pentru utilizator, din domeniile de autoritate ale fiecărui minister.
	În urma examinării proiectului de lege și a opiniilor exprimate, membrii celor două comisii au hotărât, cu majoritate de voturi, să propună plenului Camerei Deputaților respingerea Propunerii legislative  pentru modificarea şi completarea Legii nr.372 din 13 decembrie 2005 privind performanţa energetică a clădirilor.
      În raport de obiectul și conținutul său, propunerea legislativă face parte din categoria legilor organice.


	PREȘEDINTE
	PREȘEDINTE

	Simona BUCURA - OPRESCU
	Sándor BENDE


	SECRETAR,
	SECRETAR,

	Christine THELLMANN
	Bogdan – Gheorghe TRIF

	



Șef serviciu, Cristian BITEA
	                           

	Consilier parlamentar, Roxana ARDELEANU
	Consilier parlamentar, Isabela – Patricia ROBE

